KOMISIJOS DIREKTYVA 2008/127/EB
2008 m. gruodžio 18 d.
iš dalies keičianti Tarybos direktyvos 91/414/EEB nuostatas dėl keleto veikliųjų medžiagų įtraukimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 1 dalį,
kadangi:
(1)
Komisijos reglamentuose (EB) Nr. 1112/2002 (2) ir (EB) Nr. 2229/2004 (3) yra nustatytos išsamios Direktyvos 91/414/EEB 8 straipsnio 2 dalyje paminėtos darbų programos ketvirtojo etapo įgyvendinimo taisyklės ir pateiktas įvertintinų veikliųjų medžiagų, siekiant nustatyti, ar jos gali būti įtrauktos į Direktyvos 91/414/EEB I priedą, sąrašas. Šiame sąraše yra veikliosios medžiagos, išvardytos šios direktyvos priede.
(2)
Reglamentu (EB) Nr. 1095/2007 (4), Reglamentas (EB) Nr. 2229/2004 buvo papildytas nauju 24b straipsniu, pagal kurį leidžiama, nesikreipiant į Europos maisto saugos tarnybą (EMST) dėl jos išsamios mokslinės nuomonės, įtraukti į Direktyvos 91/414/EEB I priedą veikliąsias medžiagas, turint aiškių duomenų, kad galima laikyti, jog veiklioji medžiaga nedaro žalingo poveikio žmonių ar gyvūnų sveikatai arba gruntiniam vandeniui ar nedaro nepriimtino poveikio aplinkai.
(3)
Vadovaudamasi Reglamento (EB) Nr. 2229/2004 24a straipsniu, Komisija išanalizavo šios direktyvos priede išvardytų veikliųjų medžiagų poveikį žmonių bei gyvūnų sveikatai, gruntiniam vandeniui ir aplinkai, kai jos yra naudojamos pagal pranešėjų pasiūlytą paskirtį, ir padarė išvadą, kad tos veikliosios medžiagos atitinka Reglamento (EB) Nr. 2229/2004 reikalavimus.
(4)
Vadovaudamasi Reglamento (EB) Nr. 2229/2004 25 straipsnio 1 dalimi, Komisija pateikė Maisto grandinės ir gyvūnų sveikatos nuolatiniam komitetui išnagrinėti šios direktyvos priede išvardytų veikliųjų medžiagų peržiūros ataskaitų projektus. Šias ataskaitas valstybės narės ir Komisija apsvarstė Maisto grandinės ir gyvūnų sveikatos nuolatiniame komitete ir 2008 m. spalio 28 d. pateikė kaip Komisijos peržiūros ataskaitas. Pagal Reglamento (EB) Nr. 2229/2004 25a straipsnį Komisija turi paprašyti EMST ne vėliau kaip iki 2010 m. gruodžio 31 d. pateikti savo nuomonę dėl peržiūros ataskaitų projektų.
(5)
Atlikus įvairius tyrimus nustatyta, kad augalų apsaugos produktai, kurių sudėtyje yra šios direktyvos priede išvardytų veikliųjų medžiagų, gali būti laikomi iš esmės atitinkančiais Direktyvos 91/414/EEB 5 straipsnio 1 dalies a ir b punktuose nustatytus reikalavimus, visų pirma naudojant jas pagal paskirtis, kurios buvo išnagrinėtos ir išsamiai aprašytos Komisijos peržiūros ataskaitoje. Todėl šios direktyvos I priede išvardytas veikliąsias medžiagas tikslinga įtraukti į minėtos direktyvos I priedą, siekiant užtikrinti, kad augalų apsaugos produktai, kurių sudėtyje yra šių veikliųjų medžiagų, visose valstybėse narėse galėtų būti registruojami vadovaujantis tos direktyvos nuostatomis.
(6)
Veiklioji medžiaga turėtų būti įtraukiama į I priedą praėjus tinkamam laikotarpiui, per kurį valstybės narės ir suinteresuotos šalys galėtų pasirengti laikytis dėl veikliosios medžiagos įtraukimo atsiradusių naujų reikalavimų.
(7)
Nepažeidžiant Direktyvoje 91/414/EEB apibrėžtų reikalavimų, įtraukus veikliąją medžiagą į I priedą, valstybėms narėms turi būti suteiktas šešių mėnesių laikotarpis nuo tos medžiagos įtraukimo, kad jos peržiūrėtų galiojančias augalų apsaugos produktų, kurių sudėtyje yra priede išvardytų veikliųjų medžiagų, registracijas, siekdamos užtikrinti, kad būtų laikomasi Direktyvoje 91/414/EEB, ypač jos 13 straipsnyje, nustatytų reikalavimų ir I priede išdėstytų atitinkamų sąlygų. Valstybės narės atitinkamai turėtų iš dalies keisti, pakeisti arba panaikinti galiojančias registracijas pagal Direktyvos 91/414/EEB nuostatas. Nukrypstant nuo pirmiau paminėto galutinio termino, reikėtų numatyti ilgesnį laikotarpį, per kurį, laikantis Direktyvoje 91/414/EEB nustatytų vienodų principų, būtų pateikti ir įvertinti III priede nurodyti kiekvieno augalų apsaugos produkto dokumentų rinkiniai dėl kiekvienos augalų apsaugos produkto paskirties.
(8)
Ankstesnė patirtis, įgyta į Direktyvos 91/414/EEB I priedą įtraukus veikliąsias medžiagas, įvertintas remiantis Reglamento (EEB) Nr. 3600/92 nuostatomis, rodo, kad gali būti sunku išaiškinti galiojančių registracijų turėtojų pareigas, susijusias su galimybe naudotis duomenimis. Todėl siekiant išvengti tolesnių sunkumų, būtina aiškiau apibrėžti valstybių narių pareigas, visų pirma pareigą patikrinti, ar registracijos turėtojas gali naudotis minėtos direktyvos II priedo reikalavimus atitinkančiu dokumentų rinkiniu. Tačiau aiškiau apibrėžus esamas pareigas valstybėms narėms arba registracijų turėtojams naujų įsipareigojimų, lyginant su iki šiol priimtomis I priedą iš dalies keičiančiomis direktyvomis, neatsirastų.
(9)
Todėl Direktyva 91/414/EEB turi būti atitinkamai iš dalies pakeista.
(10)
Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 91/414/EEB I priedas iš dalies keičiamas pagal šios direktyvos priedą.
2 straipsnis
Valstybės narės ne vėliau kaip iki 2010 m. vasario 28 d. priima ir paskelbia įstatymus ir kitus teisės aktus, kurie įsigalioję įgyvendina šią direktyvą. Jos nedelsdamos pateikia Komisijai tų nuostatų tekstus ir tų nuostatų ir šios direktyvos atitikmenų lentelę.
Tas nuostatas jos taiko nuo 2010 m. kovo 1 d.
Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Valstybės narės nustato tokios nuorodos darymo tvarką.
3 straipsnis
1. Prireikus, vadovaudamosi Direktyva 91/414/EEB, valstybės narės iki 2010 m. vasario 28 d. iš dalies pakeičia arba panaikina galiojančias augalų apsaugos produktų, kurių sudėtyje yra priede išvardytų veikliųjų medžiagų, registracijas.
Iki tos dienos jos pirmiausia patikrina, ar laikomasi tos direktyvos I priede nustatytų sąlygų, susijusių su priede išvardytomis veikliosiomis medžiagomis, išskyrus įrašo apie veikliąją medžiagą B dalyje nurodytas sąlygas, ir ar registracijos savininkai turi dokumentų rinkinius, atitinkančius tos direktyvos II priedo reikalavimus, arba gali jais naudotis, pagal tos direktyvos 13 straipsnio sąlygas.
2. Nukrypstant nuo šio straipsnio 1 dalies, ne vėliau kaip iki 2009 m. rugpjūčio 31 d. valstybės narės iš naujo įvertina kiekvieną registruotą augalų apsaugos produktą, kurio sudėtyje viena iš priede išvardytų veikliųjų medžiagų yra vienintelė arba viena iš kelių veikliųjų medžiagų, kurios buvo išvardytos Direktyvos 91/414/EEB I priede, laikydamosi Direktyvos 91/414/EEB VI priede numatytų vieningų principų ir remdamosi dokumentų rinkiniu, atitinkančiu tos direktyvos III priedo reikalavimus ir atsižvelgdamos į tos direktyvos I priedo įrašo B dalį, susijusią su priede išvardytomis veikliosiomis medžiagomis. Remdamosi tuo vertinimu jos nustato, ar produktas atitinka Direktyvos 91/414/EEB 4 straipsnio 1 dalies b, c, d ir e punktuose nustatytas sąlygas.
Tai nustačiusios valstybės narės:
a)
jei būtina, iš dalies pakeičia arba panaikina produkto, kurio sudėtyje kuri nors iš priede išvardytų veikliųjų medžiagų yra vienintelė veiklioji medžiaga, registraciją ne vėliau kaip iki 2015 m. rugpjūčio 31 d., arba
b)
jei būtina, iš dalies pakeičia arba panaikina produkto, kurio sudėtyje kuri nors iš priede išvardytų veikliųjų medžiagų yra viena iš kelių veikliųjų medžiagų, registraciją iki 2015 m. rugpjūčio 31 d. arba iki tokiam pakeitimui ar panaikinimui skirtos dienos, nustatytos atitinkama direktyva ar direktyvomis, kuriomis atitinkama medžiaga ar medžiagos buvo įtrauktos į Direktyvos 91/414/EEB I priedą, atsižvelgdamos į tai, kuri data vėlesnė.
4 straipsnis
Ši direktyva įsigalioja 2009 m. rugsėjo 1 dieną.
5 straipsnis
Ši direktyva skirta valstybėms narėms.
Priimta Briuselyje, 2008 m. gruodžio 18 d.